明月歌二首  其一
作者：米芾
朝代：宋

paragraphs: 高高凝碧夜色卷，八荒更無纖雲屯。
冰輪直壓巨鼇首，東海萬里齊崩奔。
仰觀左右毛骨竦，徐掃澄烟攝羣動。
寥泬初疑玉兔跳，銀潢更恐金波湧。
兒童爭指桂枝好，遊人不厭嫦娥老。
苦留清景拂疏星，要與羲和接昏曉。
光到長門知不知，猶勝關山人未歸。
清風著我生雙翼，來作蟾宮變化飛。